《谕内》
金朝·杨奂

天地具此身，胚胎乃潜受。甚者感异类，焉敢计妍丑。

冠盖传百世，万求无一售。所以孟轲氏，立言痛无后。

飘零风尘际，𢬵作穷独叟。四年四悬弧，吉兆自申酉。

顾我果何人，报施嗟已厚。今冬复尔耳，喜在得分剖。

女亦吾所出，胡为生可否。天下尽男子，无姑卒无妇。

伏羲画八卦，错综定奇偶。阿驹才五岁，见客谨拜叩。

稍稍爱纸笔，门户知可守。女生愿有家，教之奉箕帚。

乘龙非所期，随分逐鸡狗。

作者简介：杨奂，又名知章，字焕然，乾州奉天人。生于金世宗大定二十六年，卒于元宪宗五年，年七十岁。早丧母，哀毁如成人。金末，尝作万言策，指陈时病；欲上不果。元初，隐居为教授，学者称为紫阳先生。耶律楚材荐为河南廉访使，约束一以简易。在官十年请老。卒，谥文宪。奂著作很多，有还山前集八十一卷，后集二十卷，（元史作还山集六十卷，元好问作奂神道碑则称一百二十卷）近鉴三十卷，韩子十卷，槩言二十五篇，砚纂八卷，北见记三卷，正统纪六十卷等，传于世。